དེས་ན་ཕྲུ་གུ་དང་བྱིས་པ་རྣམས་རང་ཉིད་ཀྱི་ཕ་སྐད་ལ་བརྟེན་ནས་སྐད་བརྡའི་བསམ་གཞིག་གི་གཏན་ཚིགས་གྲུབ་པའི་བརྒྱུད་རིམ་ཁྲོད།ཚུལ་དང་མཐུན་པར་རང་ཉིད་ཀྱི་ནུས་པ་སྣ་ཚོགས་པ་དང་།རང་ཉིད་ཀྱི་ཉམས་འགྱུར་དང་གཤིས་རྒྱུད་བཅས་གྲུབ་ཀྱིན་ཡོད།གལ་ཏེ་སྐབས་འདིར་སྐད་བརྡ་ཨང་གཉིས་པ་བར་དུ་བཅུག་ཚེ་སྐད་བརྡའི་བསམ་གཞིག་གི་གཏན་ཚིགས་ལ་རྙོག་དྲ་འབྱུང་ཞིང་།སྐད་བརྡའི་བསམ་གཞིག་གི་གཏན་ཚིགས་དེ་ཆ་ཚང་བའི་སྒོ་ནས་སྒྲིག་འཛུགས་བྱེད་མི་ཐུབ་པར།བདེ་ཐང་ངང་འགྲུབ་བཞིན་པའི་མི་གཤིས་ཀྱི་ཁྱད་ཆོས་དེ་རྙོག་དྲ་བཟོས་ནས་མི་གཤིས་དེ་ཡང་ཆག་སྐྱོན་དུ་གཏོང་བ་རེད།སྤྱི་ཚོགས་དངོས་ཡོད་ཁྲོད་མི་གཤིས་འཐུས་སྒོ་མི་ཚང་བ་དེས་མང་ཆེ་བ་ཟིན་ཡོད་ཅིང་།དེའི་ཧ་ཅང་གལ་ཆེ་བའི་རྒྱུ་རྐྱེན་ཉག་གཅིག་ནི་ཐོག་མར་མི་གཤིས་འགྲུབ་སྐབས་སུ་རྨང་གཞི་ལེགས་པོ་ཞིག་ཆགས་མ་ཐུབ་པ་དང་།མི་ཚེའི་རྨང་རྡོ་ཐོག་མ་དེ་བརྟན་པར་འཛུགས་མ་ཐུབ་པས་རེད།